
A német sich visszaható névmás és a magyar -ik rag összefüggéseinek funkcionális vizsgálata

Egy adott nyelvtanulói megfigyelésből kiindulva, miszerint a német sich visszaható névmás és a magyar visszaható igékben előforduló -szik végződés egybecseng, felmerül a kérdés, van-e a két hangkapcsolat között összefüggés, vagy egyfajta „hamis barát” jelenséggel állunk szemben. Mivel az összehasonlító vizsgálathoz kétnyelvű korpusz szükséges, és mivel kimondottan -ikes-sich-es szószedet semmilyen forrásban nem fellelhető, magyar ikes igék gyűjteményét véve kiindulópontként az ikes-sich-es megfeleléseket különválasztva és táblázatokba rendszerezve az elemzést a korpusz összeállítása előzte meg. A kontrasztív vizsgálat első kérdésfeltevése a megfelelés arányára vonatkozik: Hány ikes-sich-es igepár létezik valójában? A rendszerezés és elemzés egyik nehézsége abban áll, hogy az ún. „valódi visszaható” igék és az „álvisszaható igék” meghatározása a német és a magyar nyelvészeti megközelítésekben eltéréseket mutat, sőt az egyes nyelveken belüli terminusok és meghatározások sem egyeznek minden esetben.
A vizsgálat eredményeképp kijelenthető, hogy a formai hasonlóságból kiindulva a nyelvtanuló megfigyelése helyes, hiszen jelentős számú olyan magyar-német igepárról beszélhetünk, melyekben az -ik és a sich az igék inherens része és az igék szemantikájának összehasonlítása azt is igazolja, hogy funkciójuk mindkét nyelvben a tágabb értelemben vett visszahatás vagy medialitás jelölése. A komparatív dolgozat a formán túl tipológiai, terminológiai és nyelvtörténeti kérdéseket is vizsgál, továbbá a szerző esetleges olyan szabályokat keres, melyek úgy a MID mint a DAF tanításában egyaránt hasznosíthatók lehetnek.



